Halálos áldozatokat követelt az albániai földrengés - Napi.hu
Harminc év óta a legerősebb, 6,4-es földrengés rázta meg hajnali négy órakor Albániát. Házak omlottak össze, legalább 14-en meghaltak, több százan megsérültek. A kár jelentős, tovább keresik a romok alatt rekedteket.
Rácz Gergő, 2019. november 26. kedd, 07:46
Harminc év óta a legerősebb, 6,4-es földrengés volt kedd hajnalban Albánia fővárosában és északnyugati részében - írja az MTI. Legkevesebb két lakóház összeomlott és sokan a romok alatt rekedtek.
Leginkább Durres tengerparti város érintett. A rengés középpontja Tiranától 30 kilométerrel nyugatra volt. Sok helyen az emberek ijedtükben kirohantak házukból, Kurbin városban egy ember ijedtében kiugrott egy emeletes ház ablakán, és szörnyethalt. Eddig 14 halálos áldozatról szóltak a hírek, legalább 600-an megsérültek.
A román katasztrófavédelem kereső- és mentőegységének (RO-USAR) 52 tagja indult el Albániába, hogy segítséget nyújtson a helyi hatóságoknak a földrengés áldozatainak kimentésében.
A RO-USAR katonái a romok alá szorult túlélők keresését és kimentését segítik, és az ehhez szükséges felszerelésekkel is rendelkeznek, nem orvosi misszióról van.
A román mentőalakulat önellátó, a szükséges élelem- és víztartalékot is magával viszi, bevetésének helyét pedig az albán hatóságok határozzák meg.
- A gyász e nehéz óráiban őszintén remélem, hogy mielőbb megkezdődhetnek a helyreállítási munkálatok, és az érintett területek lakóinak élete minél előbb visszatérhet a normális kerékvágásba" - szerepel az államfő Ilir Meta albán elnöknek küldött részvéttáviratában, amely a Köztársasági Elnöki Hivatal honlapján is olvasható.